L-Imqabba sinonima mal-industrija tal-barrieri u b’Parroċċa dedikata lil Santa Marija, din is-sena rabtet dawn iż-żewġ elementi permezz ta’ statwa kbira tat-tlugħ tal-Madonna fis-sema maħduma f’ġebla kbira tal-franka li saret minn familja li hija benefattur tas-Socjetà Santa Marija Banda Re Ġorġ V. Triq il-konvoj ta’ Santa Marija fl-Imqabba issa għandha ukoll xbieha ta’ Santa Marija. L-istatwa l-ġdida ġiet imnaqxa minn ġebla waħda maqtugħa mill-barriera fl-Imqabba stess u ingħatat b’donazzjoni mill-familja Ellul. B’din id-donazzjoni tal-istatwa, l-familja Ellul qed iżżomm ħajja tradizzjoni fil-familja għaliex ġenerazzjonijiet ilu membru ieħor tal-familja kien ta ġebla kbira li minnha wkoll saret statwa oħra ta’ Santa Marija li tinstab fuq is-sede tas-Soċjetà Santa Marija. Wenzu Ellul qal li l-istatwa tibqa’ monument ħaj tal-familja u l-imħabba tagħha għall-festa ta’ Santa Marija li tiġi ċċelebrata fl-Imqabba fil-jiem li ġejjin. L-iskultur Lawrence Attard li skolpa fil-franka din l-istatwa kien ilu mill-bidu tas-sena jaħdem fuqha.